কিন্তু জান, বাংলায় এই মহাবিদ্রোহের ধাক্কা লেখাপড়া জানা বুর্জোয়া শ্রেনির মধ্যে তেমন ভাবে লাগল না।এই বিদ্রোহে সাধারণ মানুষ বিশেষ করে কৃষিজীবি ঘরের সন্তানেরা যে ভাবে সারা দেশে সাড়া দিয়েছিল, বাংলায় নতুন করে উঠে আসা শিক্ষিত মধ্যবিত্ত আর চিরস্থায়ী বন্দোবস্তের প্রসাদে ইংরেজদের দাসানুদাস পরজীবি হয়ে বেঁচে থাকা জমিদার আর জোতদার-রা ছিল এই বিদ্রোহ থেকে ততটাই দুরে।তারা নিজেদের অন্ধ মোহ আর শ্রেনিস্বার্থ জিইয়ে রাখতে ধরেই নিয়েছিল এই বিদ্রোহ ভারতে আবার মোগল শাসন ফিরিয়ে আনবে; সমাজ পিছু হেঁটে ফিরবে মধ্যযুগীয় দশায়। কিন্তু সবই ভুল। ভ্রান্ত ধারণা।নিজেদের স্বার্থ জিইয়ে রাখার অছিলামাত্র।